Зэкъуэшхэр зэдогуашэ
«Спартак-Налшык» (Налшык) — «Дружба» (Мейкъуапэ) — 0:0. Налшык. «Спартак» стадион. ФокIадэм и 30-м. ЦIыху 300 еплъащ.
Судьяхэр Ермаков (Краснодар), Тибилов (Ардон), Талаев (Грознэ).
«Спартак-Налшык»: Щоджэн, Абидинов, Муслуев, Шахтиев, Абазэ, Миронов (Магомадов, 62), Медников (Ахриев, 46), Пащты, Каркаев, Алиев, ЛIуп (Мэшыкъуэ, 69).
«Дружба»: Марикодэ, Кулаев, Кадиев, Тагилов (Невидимый, 49), Кравченкэ, Подъячев, Бырлов (Iэшэ, 71), Негодэ (Ковалёв, 67), Ахьмэдхъан (Сечин, 58), Къуэн, Осмоловский (Кадимов, 46).
Дагъуэ къыхуащIащ Осмоловскэм, Каркаевым, Кадимовым, Кравченкэ.
Урысей Федерацэм футболымкIэ щекIуэкI зэхьэзэхуэ-хэм япкъ иткIэ Къэбэрдей-Балъкъэрымрэ Адыгеймрэ я топджэгу командэхэр нэхъапэм 7 Налшык щызэIущIати, тIорытIэ текIуэныгъэхэр яхьат, адрейхэм зэрыщызэтегъэкIуатэкъым. Топу дагъэкIари зэхуэдизт — бгъурыбгъу. А хабзэм текIакъым зэкъуэш республикэхэм я лIыкIуэхэр щэбэт кIуами: бжыгъэр къызэIуамыхауэ лъэныкъуэхэр мамыру зэбгъэдэкIыжащ.
«Спартак-Налшыкымрэ» «Дружба»-мрэ я футболистхэм я гукъыдэжхэр зэхуэмыдэу мы зэIущIэм ирихьэлIащ. Тхьэмахуэ ипэкIэ ди щIалэхэр Краснодар 2:4-уэ къыщыхагъэщIат, мейкъуэпэдэсхэм «Ангушт»-р 3:1-уэ хагъэщIат.
Я Iуэхухэр псынщIэу ягъэзэкIуэжын мурад яIэу хэгъэрейхэм занщIэу лъэщу ебгъэрыкIуэн ирагъэжьащ. ХьэщIэхэм ахэр зэрахузэтеIыгъэ щыIэтэкъым икIи Каркаевым, ЛIупым, Алиевым зы мащIэкIэ нэхъ мыхъуми я насып къикIатэмэ, бжыгъэр къызэIуха хъунут. Псом хуэмыдэу абы пэгъунэгъуащ Алиевыр — ар зэуа топыр гъуащхьэм техуащ.
Загъэпсэхуу къихьэжа иужькIэ ди щIалэхэр нэхъыфIащ. Джэгум къыхагъэхьэгъащIэ Ахриевымрэ Мэшыкъуэмрэ хуабжьу жыджэрт икIи топ дагъэкIыфыну Iэмал хъарзынэхэр яIащ. Ди жагъуэ зэрыхъунщи, яхузэфIэкIакъым. Арати, бжыгъэр къызэIуамыхауэ зэIущIэр иухащ. ХьэщIэхэр абы арэзы къищIами, хэгъэрейхэм щхьэкIэ апхуэдэу пхужыIэнукъым.
Джэгугъуэ блэкIам очко тIурытI яфIэкIуэдащ зэхьэзэ-хуэм пашэныгъэр щызыIыгъ «Армавир»-мрэ «Краснодар-2»-мрэ. Япэр Песчанокопскэ станицэм «Чайка»-м щыпэлъэщакъым, етIуанэм Дон Iус Ростов СКА-р щыхигъэщIэфакъым. Ар къигъэсэбэпри «Легион Динамо»-м текIуа «IэфIыпсым» «Армавир»-мрэ «Краснодар-2»-мрэ я зэхуакум зэдиукIащ.
Турнир таблицэм и кIэух увыпIэхэм Iуэхухэр зэрыщы-щытщ. Мы гъэм иригъэкIуэкIа джэгугъибгъури фIахьауэ, псоми къакIэроху Краснодар и «Кубань-2»-р. Абы зэрыщхьэщыкIыща щыIэкъым иджыри къэс зыми темыкIуэфа «Динамо-Ставрополь»-ри.
«Спартак-Налшыкыр» зэкIэ ипIэ икIакъым. Абы нэхърэ нэхъыбэрэ зэрытемыгъэкIуауэ джэгупIэ губгъуэм къикIыжа мыгъэрей зэхьэзэхуэм хэткъым.
Иджы щыгъуазэ фыхуэтщIынщ етIуанэ дивизионым и «Ипщэ» гупым щэбэтым щызэхэта джэгугъуэм кърикIуа бжыгъэхэм: «Легион Динамо» (Мэхъэчкъалэ) — «IэфIыпс» (IэфIыпс) — 0:1, «Чайка» (Песчанокопское) — «Армавир» (Армавир) — 1:1, «Динамо-Ставрополь» (Ставрополь) — «Академия» (Дон Iус Ростов) — 1:3, «Кубань-2» (Краснодар) — «Черноморец» (Новороссийск) — 0:3, «Ангушт» (Нэзрэн) — «Мэшыкъуэ-КМВ» (Псыхуабэ) — 1:0, СКА (Дон Iус Ростов) — «Краснодар-2» (Краснодар) — 0:0.
«Анжи-2» (Мэхъэчкъалэ) — «Спартак-Владикавказ» (Владикавказ) зэIущIэр ягъэIэпхъуащ Дагъыстэным и къалащхьэм «Кавказ джэгухэр» зэрыщекIуэкым къыхэкIыу.
«Спартак-Налшыкым» къыкIэлъыкIуэ зэIущIэр Псыхуабэ щригъэкIуэкIынущ. Жэпуэгъуэм и 6-м ар дэджэгунущ иджыпсту ди тренер нэхъыщхьэ Трубицын Сергей зэгуэрым игъасэу щыта «Мэшыкъуэ-КМВ» командэм.
Жыласэ Заурбэч.
